বিজেপিতে বিরাট ধাক্কা, দল ছাড়লেন বড় নেতা, মাথায় হাত মোদি-শাহের!

ওয়েব ডেস্ক: বিধানসভা নির্বাচনের (Assembly Election) কয়েকমাস আগে অসমে (Assam) বড় ধাক্কা খেল বিজেপি (BJP)। যখন ভোটের প্রস্তুতি শুরু হচ্ছে, তখনই পদ্ম শিবির ছাড়লেন এক প্রবীণ নেতা। প্রাক্তন কেন্দ্রীয় মন্ত্রী ও চারবারের বিজেপি সাংসদ রাজেন গোহেন (Rajen Gohain) বৃহস্পতিবার বিজেপি দল থেকে সরে দাঁড়ালেন। তিনি একাই নন, তাঁর সঙ্গে আরও ১৭ জন বিজেপি নেতা দলের প্রাথমিক সদস্যপদ থেকে ইস্তফা দিয়েছেন বলে জানা গিয়েছে।

রাজ্যের বিজেপি সভাপতি দিলীপ সাইকিয়াকে একটি চিঠি পাঠিয়ে নিজের সিদ্ধান্ত জানান রাজেন গোহেন। সেই চিঠিতে তিনি জানান, দলের প্রাথমিক সদস্যপদ এবং সব পদ থেকে অবিলম্বে তিনি পদত্যাগ করছেন। কিন্তু ভোটের আগে কেন এই সিদ্ধান্ত নিলেন তিনি? এর উত্তরে প্রাক্তন মন্ত্রী বলেন, “বিজেপি অসমের জনগণের কাছে দেওয়া প্রতিশ্রুতি পূরণ করতে ব্যর্থ হয়েছে। দল আদিবাসী সমাজকে প্রতারিত করেছে এবং বহিরাগতদের রাজ্যে বসতি স্থাপনের সুযোগ দিয়ে স্থানীয়দের স্বার্থে আঘাত হেনেছে।”

আরও পড়ুন: বিহার ভোটের আগে বিরাট প্রতিশ্রুতি তেজস্বী যাদবের, কপালে হাত বিজেপির?

দল ছাড়ার কারণ হিসেবে রাজেন গোহেন আরও বলেন, “২০১৪ সালের পর বিজেপি প্রতিশ্রুতি দিয়েছিল, একটিও বাংলাদেশি আর আসামে থাকবে না। কিন্তু এখন নতুন কৌশলে বাংলাদেশিদের আনা হচ্ছে। সরকার তাদের প্রতিশ্রুতি ভঙ্গ করেছে।” ৭৪ বছরের এই নেতা অভিযোগ করেন, “বর্তমান বিজেপি নেতৃত্ব রাজ্যে সাম্প্রদায়িক রাজনীতি উৎসাহিত করছে এবং শতাব্দী-প্রাচীন অসমীয় সমাজকে বিভক্ত করছে।”

উল্লেখ্য, ১৯৯৯ থেকে ২০১৯ পর্যন্ত নাগাঁও কেন্দ্র থেকে টানা চারবার লোকসভায় প্রতিনিধিত্ব করেছেন রাজেন গোহেন। ২০১৬ থেকে ২০১৯ পর্যন্ত তিনি কেন্দ্রীয় রেল প্রতিমন্ত্রীর দায়িত্বে ছিলেন।